KOMISIJOS SPRENDIMAS
2006 m. lapkričio 14 d.
dėl pereinamojo laikotarpio gyvūnų sveikatos kontrolės priemonių, susijusių su klasikiniu kiaulių maru Rumunijoje
(pranešta dokumentu Nr. C(2006) 5387)
(Tekstas svarbus EEE)
(2006/779/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
2001 m. spalio 23 d. Tarybos direktyvoje 2001/89/EB dėl Bendrijos klasikinio kiaulių maro kontrolės priemonių (3) nustatytos būtiniausios šios ligos kontrolės priemonės Bendrijoje. Direktyvoje nustatytos priemonės, kurias reikia taikyti klasikinio kiaulių maro protrūkio atveju. Šios priemonės apima nuostatą, kad patvirtinus pirminį klasikinio kiaulių maro atvejį laukinių kiaulių populiacijoje valstybės narės turi pateikti Komisijai šios ligos likvidavimo priemonių planą. Šioje direktyvoje taip pat numatyta taikyti neatidėliotiną kiaulių ūkiuose laikomų kiaulių ir laukinių kiaulių vakcinavimą.
(2)
2006 m. Rumunija pranešė Komisijai apie dažnus klasikinio kiaulių maro protrūkius jos teritorijoje esančiuose kiaulių ūkiuose. Klasikinio kiaulių maro atvejų taip pat pasitaikė tarp laukinių kiaulių - šios ligos atvejų pasitaiko ir dabar.
(3)
Reaguodama į šiuos protrūkius, Rumunija pradėjo taikyti kovos su klasikiniu kiaulių maru priemones, remdamasi Direktyvos 2001/89/EB nuostatomis.
(4)
Rumunija taip pat pateikė Komisijai patvirtinti klasikinio kiaulių maro likvidavimo planus ir neatidėliotino kiaulių ūkiuose laikomų kiaulių ir laukinių kiaulių vakcinavimo nuo šios ligos planus.
(5)
Atsižvelgiant į prekybą gyvomis kiaulėmis, kuilių sperma, kiaulių kiaušialąstėmis ir embrionais, šviežia kiauliena, mėsos pusgaminiais ir mėsos produktais, pagamintais iš arba kurių sudėtyje yra kiaulienos, dėl ligos Rumunijoje susidariusi padėtis vis dar gali kelti pavojų Bendrijos kiaulių ūkiuose laikomų gyvūnų sveikatai.
(6)
Atsižvelgiant į Rumunijos stojimą ir į dabartinę epidemiologinę padėtį, tikslinga nuo įstojimo dienos visai Rumunijos teritorijai pereinamuoju devynių mėnesių laikotarpiu taikyti Bendrijos priemones, susijusias su gyvų kiaulių, kuilių spermos, kiaulių kiaušialąsčių ir embrionų, šviežios kiaulienos, mėsos pusgaminių ir mėsos produktų, pagamintų iš arba kurių sudėtyje yra kiaulienos, išvežimu į kitas valstybes nares.
(7)
Kad klasikinis kiaulių maras neplistų į kitas Bendrijos teritorijas, tikslinga šiuo sprendimu uždrausti išvežti iš Rumunijos šviežią kiaulieną, mėsos pusgaminius ir mėsos produktus, pagamintus iš arba kurių sudėtyje yra kiaulienos. Tokią kiaulieną, kiaulienos produktus ir pusgaminius reikia žymėti specialiais ženklais, kurių nebūtų galima supainioti su 2004 m. balandžio 29 d. Europos Parlamento ir Tarybos reglamente (EB) Nr. 854/2004, nustatančiame specialiąsias gyvūninės kilmės produktų, skirtų vartoti žmonėms, oficialios kontrolės taisykles (4), nustatytu kiaulienai žymėti skirtu sveikumo ženklu ir 2004 m. balandžio 29 d. Europos Parlamento ir Tarybos reglamente Nr. 853/2004, nustatančiame konkrečius gyvūninės kilmės maisto produktų higienos reikalavimus (5), nustatytu identifikavimo ženklu. Tačiau tokius kiaulienos pusgaminius ir mėsos produktus, pagamintus iš arba kurių sudėtyje yra kiaulienos, galima vežti į kitas valstybes nares, jeigu juos apdorojant sunaikinamas klasikinio kiaulių maro virusas.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Draudimas išvežti iš Rumunijos gyvas kiaules
Rumunija užtikrina, kad kiaulės nėra išvežamos iš jos teritorijos į kitas valstybes nares.
2 straipsnis
Draudimas išvežti kuilių spermos, kiaulių kiaušialąsčių ir embrionų siuntas
Rumunija užtikrina, kad kuilių spermos, kiaulių kiaušialąsčių ir embrionų siuntos nėra išvežamos iš jos teritorijos į kitas valstybes nares.
3 straipsnis
Draudimas išvežti šviežios kiaulienos, mėsos pusgaminių ir mėsos produktų, pagamintų iš arba kurių sudėtyje yra kiaulienos, siuntas
Rumunija užtikrina, kad šviežios kiaulienos, mėsos pusgaminių ir mėsos produktų, pagamintų iš arba kurių sudėtyje yra kiaulienos, siuntos nėra išvežamos iš jos teritorijos į kitas valstybes nares.
4 straipsnis
Specialūs šviežiai kiaulienai, mėsos pusgaminiams ir mėsos produktams, pagamintiems iš arba kurių sudėtyje yra kiaulienos, skirti žymėti ženklai
Rumunija užtikrina, kad šviežia kiauliena, mėsos pusgaminiai ir mėsos produktai, pagaminti iš arba kurių sudėtyje yra kiaulienos, yra žymimi specialiais ženklais, kurių nebūtų galima supainioti su:
a)
mėsos pusgaminiams ir mėsos produktams, pagamintiems iš arba kurių sudėtyje yra kiaulienos, žymėti skirtu identifikavimo ženklu, nustatytu Europos Parlamento ir Tarybos reglamento (EB) Nr. 853/2004 II priedo I skirsnyje; ir
b)
šviežiai kiaulienai žymėti skirtu sveikumo ženklu, nustatytu Reglamento (EB) Nr. 854/2004 I priedo I skirsnio III skyriuje.
5 straipsnis
Leidžiančios nukrypti nuostatos dėl tam tikrų mėsos pusgaminių ir mėsos produktų, pagamintų iš arba kurių sudėtyje yra kiaulienos, išvežimo
Nukrypstant nuo 3 straipsnio, Rumunija gali leisti išvežti iš savo teritorijos mėsos pusgaminius ir mėsos produktus, kurių sudėtyje yra kiaulienos, į kitas valstybes nares, jeigu:
a)
produktai buvo pagaminti ir perdirbti remiantis Tarybos direktyvos 2002/99/EB (6) 4 straipsnio 1 dalimi;
b)
drauge su produktais pateikiami veterinarijos pažymėjimai remiantis Direktyvos 2002/99/EB 5 straipsniu; ir
c)
drauge su produktais pateikiamas Komisijos reglamento (EB) Nr. 599/2004 (7) 1 straipsnyje nustatytas Bendrijos vidaus prekybai skirtas sveikatos sertifikatas, kurio II dalyje nurodomas toks tekstas:
„Produktas atitinka 2006 m. lapkričio 14 d. Komisijos sprendimą 2006/779/EB nuoroda į dabartinį sprendimą dėl pereinamojo laikotarpio gyvūnų sveikatos kontrolės priemonių, susijusių su klasikiniu kiaulių maru Rumunijoje“.
6 straipsnis
Vykdymas
Rumunija nedelsdama imasi šiam sprendimui įvykdyti reikalingų priemonių ir jas paskelbia. Ji nedelsdama praneša Komisijai apie šias priemones.
7 straipsnis
Taikymas
Šis sprendimas taikomas tik įsigaliojus Bulgarijos ir Rumunijos stojimo sutarčiai ir tik nuo šios sutarties įsigaliojimo dienos.
Jis taikomas devynis mėnesius.
8 straipsnis
Adresatas
Šis sprendimas skirtas valstybėms narėms.
Priimta Briuselyje, 2006 m. lapkričio 14 d.